Ի դեպ, վերջին շրջանում Թուրքիայում զարմանալի զուգադիպությամբ շատ հարմար պահերի գրանցվում են ահաբեկչություններ, որոնք ծառայում են այս կամ այն նպատակի։ Այդ շարքից են 2015թ. հունիսի 5-ին (խորհրդարանական ընտրություններից 2 օր առաջ) Դիարբեքիրում ԺԴԿ նախընտրական հանրահավաքի ժամանակ գրանցված պայթյունը (զոհվեց 5, վիրավորվեց ավելի քան 400 մարդ), 2015թ. հոկտեմբերի 10-ին (կրկնական խորհրդարանական ընտրություններից մոտ 20 օր առաջ) Անկարայում խաղաղության հանրահավաքի ժամանակ կատարված ահաբեկչությունը (զոհվեց 109, վիրավորվեց ավելի քան 500 մարդ), ինչից հետո ԺԴԿ-ը չեղյալ հայտարարեց 10 ընտրական հանրահավաք՝ վախենալով դրանց ժամանակ նոր պայթյուններից[165], ինչն էլ բացասաբար անդրադարձավ նրա նախընտրական արշավի և ընտրական արդյունքների վրա։ Այս շարքին կարելի է դասել նաև 2016թ. օգոստոսի 20-ին Գազիանթեփում գրանցված ահաբեկչությունը, որի հետևանքով զոհվեց 59 և վիրավորվեց ավելի քան 90 մարդ. Թուրքիան դրանով շահեց միջազգային հանրության կարեկցանքն ու աջակցությունը, ահաբեկչության պատասխանատվությունը դրեց ԻՊ-ի վրա և արդեն 4 օր անց սկսեց «Եփրատի վահան» գործողությունը։